Ukážka z elektronickej knihy

100 spôsobov, ako milovať svojho manžela

Lisa Jacobson

Copyright © 2019 by Faithful Families Ministries, LLC Originally
published in English under the title 100 Ways to Love Your Husband

by Revell, a division of Baker Publishing Group,

Grand Rapids, Michigan, 49516, U.S.A.

All rights reserved.

Copyright © 2019, Faithful Families Ministries, LLC. Pôvodne vydané
v anglickom jazyku pod názvom 100 Ways to Love Your Husband.

Vydalo vydavateľstvo Revell pobočka Baker Publishing Group,

adresa: Grand Rapids, Michigan, 49516, U.S.A.

Všetky práva vyhradené.

Slovak Edition © 2020 Christian Project Support, s.r.o.

Preklad: Lukáš Vaník

Jazyková korektúra: Jana Kerekrétyová

Grafická úprava podľa originálu a textové zalomenie: christianstudio.sk

Tlač: Alfa print, s.r.o.

Použité citáty z Biblie: Slovenská ekumenická Biblia. In: www.biblia.sk.

info@ver.sk

www.ver.sk

ISBN: 978-80-89793-69-3 ISBN: 978-80-89793-71-6 – epub

ISBN: 978-80-89793-70-9 – pdf ISBN: 978-80-89793-72-3 – mobi

Vytvorenie elektronickej verzie Dibuk, s. r. o., 2024

Túto knihu venujem svojim štyrom krásnym dcéram,
ktoré mi prinášajú veľkú radosť a priateľstvo.
Dúfam, že jedného dňa budú mať rovnako pevné
a láskyplné manželstvo, z akého sa z Božej milosti
tešia ich rodičia.

100 spôsobov,
akými sa dá prejaviť láska manželovi

Na základe čoho si vedela, že on je ten pravý? Ako si vedela, že on je ten muž, s ktorým chceš stráviť zvyšok svojho života? Toto sa ma pýtajú moje dievčatá. Ako si vedela, že ocko je ten pravý?

Mala som pocit, že by som odpoveď na túto otázku už mala mať na jazyku. Mala by som na to reagovať nejakou dôvtipnou radou. No väčšinou si v takýchto chvíľach spomeniem len na to, ako na jednom večierku kráčal svojou sebavedomou chôdzou, oblečený v hrubom, mužnom svetri, v čiernych džínsoch a vysokých čižmách. Bol vysoký, tmavý, pekný a mal hlboké, modré oči.

To však vlastne nič nevysvetľuje.

Veď nikto sa do niekoho nezamiluje pre pár čižiem... či áno?

Nie, bolo v tom čosi viac. Oveľa viac. Čosi bolo v tom, ako sa stretol náš zrak a ako sme sa obaja stratili v spoločnom rozhovore, keď sme pri sebe sedeli. Bolo to o tom, ako sme sa rozprávali o cestovaní po Francúzsku, o mojich zážitkoch v západnej Afrike a o tom, ako obaja milujeme Chopina, a tiež o tom, že máme radi rovnakú pieseň Billyho Joela. Mohli by sme sa tak rozprávať naveky... No osoba, ktorá nás pozvala na oslavu, nás vtedy zavolala jesť, a tým nám nečakane pripomenula, že na svete existujú aj iní ľudia. Alebo skôr, že sú aj iní ľudia v tej istej miestnosti. A tak som sa musela uspokojiť s tým, že som na neho pozerala z druhej strany stola.

Už vtedy som to vedela.

Hľadela som na muža, ktorého si vezmem. On bol ten, s ktorým som chcela stráviť zvyšok svojho života – rozprávať sa s ním, smiať sa s ním a žiť s ním vo vzájomnej láske. On bol moje „žili šťastne, až kým nepomreli“. On bol pre mňa ten pravý.

Ešte som sa však potrebovala naučiť, že stretnúť toho pravého je jedna vec – no čosi iné je milovať ho rok čo rok. Ukázalo sa, že sobáš s ním bol úžasné dobrodružstvo a zároveň veľká výzva. Je to vzťah, akému sa žiadny iný nevyrovná. Prišla som na to, že objaviť toho pravého neznamená nájsť jednosmerný lístok k šťastiu; to je len začiatok celoživotnej cesty naplnenej učením sa vzájomnej láske.

Aj ty si možno na takejto ceste – buď si sa vydala nedávno, alebo si vydatá už desiatky rokov, alebo ešte len čakáš na stretnutie s tým, ktorého Boh pre teba pripravil. Ak je to tak, rada by som sa s tebou podelila o pár nádherných spôsobov, akými môžeš svojmu mužovi preukazovať lásku.

No dobre, je ich viac než pár. Teda vlastne rovných sto.

1

Vždy
sa rozhodni milovať

To je to hlavné. A nemyslím tým tú sentimentálnu lásku, ktorá človeku navodzuje príjemný pocit, ale tú lásku, ktorá druhého uprednostňuje pred sebou. Takáto láska všetko znáša, všetko verí, všetko dúfa a všetko vydrží. Toto je tá mocná a presvedčivá láska, ktoré vedie k naplňujúcemu a trvácnemu manželstvu. (Zastav a nájdi si trochu času. Otvor si Písmo a pomaly si prečítaj 13. kapitolu z Prvého listu Korinťanom. Tu nájdeš ten najhlbší opis lásky, aký bol kedy napísaný.)

2

Pozdrav ho
s láskavým úsmevom

Kto by sa každý večer rád nevracal domov, kde by ho čakal láskavý úsmev? Dokonca aj vtedy, keď si unavená alebo ti mysľou víri čosi iné, na chvíľku to všetko odlož bokom, aby si okrášlila jeho deň svojím srdečným a láskavým úsmevom. V dnešnej dobe vo svete úsmev často nevidno. Ten tvoj nech teda patrí medzi to málo úsmevov v jeho živote. A nech je jeden z tých najkrajších.

3

Malé veci
nechaj tak

Neomieľaj si v mysli malé nepríjemnosti. Mnohé manželstvá sa pomaly začnú kaziť pre celkom drobné a hlúpe veci. Nevyniesol smeti? Chrápe v noci? Neustále necháva na zemi bielizeň? To nie sú až také veľké veci. Hoď ich jednoducho za hlavu a radšej ho aj naďalej miluj.

4

Prekonajte
veľké veci

Nájdite si čas porozprávať sa o veľkých problémoch. Áno, niekedy si to vyžaduje namáhavú prácu a dlhé hodiny, no uvidíte, že to stojí za to. Nenechajte len tak veci, na ktorých naozaj záleží. Stojí za to povenovať sa im a vyriešiť ich. Inak sa váš vzťah zmení na povrchný a/alebo naštrbený. To sa nesmie stať. Choďte do hĺbky.

5

Nesnaž sa ho
ZMENIŤ

Je to dobrý muž – taký, aký je. Áno, v niektorých oblastiach môže ešte rásť – ale veď to aj ty. Túto prácu nechaj na Ducha Svätého. On (Duch) v tomto smere vykoná viac, než by si mohla vykonať ty. Nedávaj si teda za úlohu zmeniť ho; ty ho jednoducho miluj.

6

MODLI sa
zaňho

Každý deň ho pozdvihuj k svojmu nebeskému Otcovi. Nech je to tvoja každodenná služba pre neho. On po-trebuje ženu, ktorá sa modlí. Pros Boha, aby ho chránil a aby chránil vaše manželstvo. Pros o požehnanie a milosť. Aký lepší dar by mohla dať manželka svoju manželovi, než prednášať zaňho svoje vytrvalé modlitby?

7

Pamätaj, že on nie je
tvoja kamarátka

Nebude ťa vždy chápať ani sa vedieť do teba vcítiť. Nemaj teda od neho nerozumné očakávania. Často chceme, aby „pochopil“, čo prežívame alebo čo nás trápi. No on nie je „ja“, a ani nikdy nebude (vďaka Bohu!). Je stvorený inak, má iné skúsenosti a iné silné i slabé stránky. Nepožaduj od neho, aby bol niekým, kým sa nikdy nemôže stať.

8

No buď si ISTÁ,
že je tvojím
najlepším priateľom

Investuj do vášho priateľstva. Nájdite si aktivity, ktoré vás oboch bavia, a trávte spolu čas. Robte spolu veci, ktoré spolu robia priatelia: rozprávajte sa, smejte sa, pracujte a hrajte sa. Hovorte si navzájom o tom, čo sa odohráva vo vašom srdci. Hovor mu o svojich túžbach a snoch a pýtaj sa aj na jeho túžby a sny.

9

Už na začiatku
sa rozhodni,
že spolu zostanete
až do úplného konca

Ste v tomto vzťahu spoločne a je to beh na dlhé trate. Až kým vás smrť nerozdelí.

„A budú dvaja jedno telo. Takže potom už nie sú dvaja, ale jedno telo.

Čo teda Boh spojil, človek nech nerozlučuje.“ (Mk 10, 8 – 9)

10

Buď
múdrou ženou

Tvoj muž sa spolieha na tvoju múdrosť. Potrebuje vedieť, že sa na teba môže spoľahnúť, keď bude potrebovať dobrú radu alebo múdry úsudok. Ty môžeš – a mala by si – byť v tomto smere preňho úžasným prameňom múdrosti.

„Ústa otvára v múdrosti.“ (Prís 31, 26)

11

Vyhľadávaj
drobnosti,
ktorými by si ho
mohla potešiť

Všímaj si malé drobnosti, ktoré má rád. Môj manžel má napríklad rád, keď zohrejem šálku predtým, než do nej nalejem kávu. Má rád, keď sú jeho tričká po-skladané určitým konkrétnym spôsobom (áno, myslím to vážne). Má rád, keď chodíme spať v rovnakom čase. Môžu to byť síce drobnosti, no hovoria mu čosi veľké. A čo tvoj muž? Aké veci mu hovoria, že ho ľúbiš?

12

Dovoľ mu
ROBIŤ
chyby

Nevyťahuj ich a nepoužívaj ich proti nemu. Fráza „každý robí chyby“ sa vzťahuje aj na tvojho manžela. A čo ak na niečo zabudne? Čo ak niečo pokazí? Čo ak niečo nedotiahne do konca? Áno, viem, je to frustrujúce, no nepotrebuje každý z nás trochu zhovievavosti? Niektorí z nás ju len potrebujú viac než druhí.

13

Udržiavaj
plameň
vášne

Založ malý kuchynský požiar.

Koniec ukážky